b'\n_START_ARTICLE_\nMalmfuru\n_START_PARAGRAPH_\nMalmfuru er en betegnelse p\xc3\xa5 furu som ved alder og sein (tett) vekst har oppn\xc3\xa5dd stor malmandel (andel kjerneved). Slike furutr\xc3\xa6r vokser f\xc3\xb8rst og fremst i h\xc3\xb8yereliggende str\xc3\xb8k._NEWLINE_Selve \xc2\xabmalmingen\xc2\xbb skjer ved at harpiks fyller opp cellene i kjernen av treet, slik at det dannes en m\xc3\xb8rk kjerne som bevarer og forsterker furua. Prosessen starter typisk n\xc3\xa5r treet er omkring 50\xe2\x80\x9360 \xc3\xa5r gammelt. Da har ikke treet lenger bruk for kjernen til transport av vann og n\xc3\xa6ringsstoffer, som da transporteres av ytterveden. Malmen (kjernen) utgj\xc3\xb8r da ikke lenger en del av treets vekst. Etter cirka 150\xe2\x80\x93300 \xc3\xa5r har treet utviklet s\xc3\xa5 mye kjerneved at man kan ta ut r\xc3\xa5stoff nok til \xc3\xa5 lage brede kledningsbord, som selv i ubehandlet tilstand vil v\xc3\xa6re naturlig impregnert mot b\xc3\xa5de vann og sopp (som f\xc3\xb8rer til r\xc3\xa5te) i lang tid framover. Malmfuru har blitt utnyttet til byggemateriale i Norge i uminnelige tider, blant annet da stavkirkene ble bygget._NEWLINE_F\xc3\xb8r i tiden bearbeidet skogeieren gjerne treet p\xc3\xa5 rot gjennom mange \xc3\xa5r, s\xc3\xa5 andelen malm skulle bli st\xc3\xb8rst mulig, f\xc3\xb8r det ble felt. Og malmfuru er fortsatt mye benyttet i Norge. Det finnes ogs\xc3\xa5 en rekke eksempler p\xc3\xa5 bygninger som er gjort av malmfuru og har st\xc3\xa5tt ubehandlet i flere \xc3\xa5rhundrer, og som fortsatt er tiln\xc3\xa6rmet like motstandsdyktige. I s\xc3\xa5 m\xc3\xa5te er Urnes stavkirke det eldste byggverket, gjort av malmet furut\xc3\xb8mmer hogget i perioden 1129\xe2\x80\x931137. En annen slik bygning er det s\xc3\xa5kalte \xc2\xabVindlausloftet\xc2\xbb, som n\xc3\xa5 st\xc3\xa5r p\xc3\xa5 Vest-Telemark Museum i Eidsborg i Tokke, regnet som Norges (trolig ogs\xc3\xa5 verdens) eldste profane trebygning. \xc3\x85rringpr\xc3\xb8ver av loftet avsl\xc3\xb8rte at t\xc3\xb8mmeret var felt i cirka \xc3\xa5r 1167. Trolig er bygningen reist f\xc3\xa5 \xc3\xa5r etter felling, omkring \xc3\xa5r 1170.'